Document ID: 31994D0373

ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Ιουνίου 1994 για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από τις Ηνωμένες Πολιτείες της Αμερικής (94/373/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών προϊόντων ημιαγωγών (1), και ιδίως το άρθρο 3 παράγραφος 7,
την πρόταση της Επιτροπής,
Εκτιμώντας:
ότι το δικαίωμα νομικής προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα που δικαιούνται προστασίας δυνάμει του άρθρου 3 παράγραφοι 1 έως 5 της οδηγίας 87/54/ΕΟΚ-
ότι το δικαίωμα προστασίας μπορεί να χορηγηθεί, με απόφαση του Συμβουλίου, σε πρόσωπα τα οποία δεν δικαιούνται προστασίας δυνάμει των εν λόγω διατάξεων-
ότι η επέκταση της προστασίας πρέπει, κατά το δυνατόν, να αποφασίζεται από την Κοινότητα ως σύνολο-
ότι η εν λόγω προστασία έχει επεκταθεί στις Ηνωμένες Πολιτείες της Αμερικής, από τις 7 Νοεμβρίου 1987, με διαδοχικές αποφάσεις του Συμβουλίου που ελήφθησαν σε προσωρινή βάση (2), η τελευταία εκ των οποίων είναι η απόφαση 94/4/ΕΟΚ-
ότι η εν λόγω απόφαση ισχύει μέχρι την 1η Ιουλίου 1994-
ότι η προστασία έχει επεκταθεί σε εταιρείες και άλλα νομικά πρόσωπα από τις Ηνωμένες Πολιτείες της Αμερικής, από τις 26 Οκτωβρίου 1990, ενώ η Επιτροπή διαπίστωσε επανειλημμένα από την ημερομηνία αυτή ότι οι Ηνωμένες Πολιτείες της Αμερικής πληρούν τον όρο της αμοιβαιότητας που προβλέπεται από το άρθρο 1 παράγραφος 2 των αποφάσεων του Συμβουλίου για την επέκταση της προστασίας υπέρ αυτών (3)-
ότι η τελευταία απόφαση της Επιτροπής στην οποία περιέχεται μια τέτοια διαπίστωση είναι η απόφαση 94/142/ΕΚ, με λήξη ισχύος την 1η Ιουλίου 1994-
ότι οι Ηνωμένες Πολιτείες της Αμερικής διαθέτουν κατάλληλη νομοθεσία και ότι αναμένεται να συνεχίσουν να παρέχουν προστασία στις τοπογραφίες προϊόντων ημιαγωγών στα πλαίσια του εθνικού τους δικαίου και να εξασφαλίζουν την προστασία αυτή στα φυσικά πρόσωπα, τις εταιρείες και άλλα νομικά πρόσωπα από τα κράτη μέλη της Κοινότητας τα οποία απολαύουν του δικαιώματος της προστασίας δυνάμει της οδηγίας 87/54/ΕΟΚ-
ότι, σήμερα, όλα τα κράτη μέλη της Κοινότητας έχουν θεσπίσει εθνικές νομικές διατάξεις για την εφαρμογή της οδηγίας 87/54/ΕΟΚ-
ότι θα πρέπει να συνεχιστεί η επέκταση της προστασίας στις Ηνωμένες Πολιτείες της Αμερικής μέχρι την 1η Ιουλίου 1995, εν αναμονή της εφαρμογής των διατάξεων της συμφωνίας για τις πλευρές των δικαιωμάτων πνευματικής ιδιοκτησίας που είναι αντικείμενο εμπορικών συναλλαγών, που εγγράφεται μεταξύ των αποτελεσμάτων των πολυμερών εμπορικών διαπραγματεύσεων του κύκλου της Ουρουγουάης, που περιλήφθηκαν στην τελική πράξη του Marrakech της 15ης Απριλίου 1994,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη επεκτείνουν το δικαίωμα νομικής προστασίας δυνάμει της οδηγίας 87/54/ΕΟΚ ως εξής:
α) τα φυσικά πρόσωπα που είναι υπήκοοι των Ηνωμένων Πολιτειών της Αμερικής ή έχουν τη συνήθη διαμονή τους στο έδαφος των Ηνωμένων Πολιτειών της Αμερικής, αντιμετωπίζονται όπως οι υπήκοοι κράτους μέλους-
β) οι εταιρείες και τα λοιπά νομικά πρόσωπα των Ηνωμένων Πολιτειών της Αμερικής που έχουν πραγματική και ουσιαστική βιομηχανική ή εμπορική εγκατάσταση στη χώρα αυτή αντιμετωπίζονται σαν να έχουν πραγματική και ουσιαστική βιομηχανική ή εμπορική εγκατάσταση στο έδαφος κράτους μέλους.
Άρθρο 2
Η παρούσα απόφαση εφαρμόζεται από τις 2 Ιουλίου 1994.
Τα κράτη μέλη επεκτείνουν το δικαίωμα νομικής προστασίας δυνάμει της παρούσας απόφασης στα πρόσωπα που αναφέρονται στο άρθρο 1 έως την 1η Ιουλίου 1995.
Όλα τα αποκλειστικά δικαιώματα που έχουν αποκτηθεί δυνάμει των αποφάσεων 87/532/ΕΟΚ, 90/511/ΕΟΚ, 93/16/ΕΟΚ, 94/4/ΕΚ ή της παρούσας απόφασης εξακολουθούν να παράγουν τα αποτελέσματά τους για το χρονικό διάστημα που προβλέπεται στην οδηγία 87/54/ΕΟΚ.
Άρθρο 3
Η παρούσα απόφαση απευθύνεται στα κράτη μέλη.
Λουξεμβούργο, 27 Ιουνίου 1994.

Labels: 7
11
18
1